**มาตรการดูแลและเยียวยาผลกระทบจาก COVID-19 ต่อเศรษฐกิจไทยทั้งทางตรงทางอ้อม ระยะที่ ๑**

เมื่อวันที่ ๖ มี.ค. ๒๕๖๓ คกก. รมต. ฝ่ายเศรษฐกิจ ได้พิจารณาข้อเสนอมาตรการกระตุ้นเศรษฐกิจระยะเร่งด่วนเพื่อเยียวยาผลกระทบทางเศรษฐกิจของการระบาดของ COVID-19 เพื่อนำเข้าที่ประชุม ครม. โดยต่อมา ครม. มีมติเมื่อวันที่ ๑๐ มี.ค. ๒๕๖๓ อนุมัติวงเงิน ๒๐,๐๐๐ ล้านบาท ให้จัดตั้งกองทุนใหม่ เพื่อการช่วยเหลือเยียวยาผู้ที่ได้รับผลกระทบจากการแพร่ระบาดของ COVID-19 โดยคาดการณ์ว่ามาตรการกระตุ้นเศรษฐกิจระยะเร่งด่วนจะช่วยให้มีเม็ดเงินหมุนเวียนในระบบเศรษฐกิจประมาณ ๔๐๐,๐๐๐ ล้านบาท โดยมีรายละเอียด ดังนี้

๑. **มาตรการทางการเงิน**

๑.๑ มาตรการสินเชื่อดอกเบี้ยต่ำ เพื่อช่วยเหลือผู้ประกอบการที่ได้รับผลกระทบทั้งทางตรงและทางอ้อมจากการแพร่ระบาดของ COVID-19 อัตราดอกเบี้ยร้อยละ ๒ เป็นเวลา ๒ ปี วงเงินไม่เกิน ๒๐ ล้านบาทต่อราย วงเงินสินเชื่อรวมทั้งสิ้น ๑๕๐,๐๐๐ ล้านบาท โดยไม่ใช้เงินงบประมาณ แต่เป็นวงเงินสินเชื่อของสถาบันการเงิน

๑.๒ มาตรการพักเงินต้น ลดดอกเบี้ย และขยายเวลาการชำระหนี้ของผู้ประกอบการที่ได้รับผลกระทบ COVID-19 สำหรับผู้ที่ต้องการกู้เงินจากโครงการสินเชื่อดอกเบี้ยต่ำ และโครงการอื่น ซึ่งจะดำเนินการโดยสถาบันการเงินเฉพาะกิจของรัฐ (ธนาคารออมสินและธนาคารอาคารสงเคราะห์)

๑.๓ มาตรการผ่อนปรนหลักเกณฑ์บางอย่าง เพื่อให้สถาบันการเงินอำนวยสินเชื่อให้แก่ผู้ประกอบการง่ายยิ่งขึ้นซึ่งจะส่งผลให้ผู้ประกอบการเข้าถึงสินเชื่อได้มากขึ้น โดยมาตรการดังกล่าวออกประกาศแล้วตั้งแต่วันที่ ๒๘ ก.พ. ๒๕๖๓

๑.๔ มาตรการเสริมจากกองทุนประกันสังคม โดยสำนักงานประกันสังคมจะให้วงเงินสินเชื่อ รวม ๓๐,๐๐๐ ล้านบาท อัตราดอกเบี้ยร้อยละ ๓ เป็นเวลา ๓ ปี ให้สถานประกอบการที่ขึ้นทะเบียนประกันสังคม โดยเงื่อนไขขึ้นอยู่กับสำนักงานประกันสังคมเป็นผู้พิจารณา

๒. **มาตรการทางด้านภาษี**

๒.๑ มาตรการคืนสภาพคล่องให้กับผู้ประกอบการในประเทศ โดยลดอัตราภาษีหัก ณ ที่จ่าย (withholding tax) ให้กับผู้ประกอบการในประเทศจากร้อยละ ๓ ลดลงเหลือร้อยละ ๑.๕ ระหว่าง เม.ย. - ก.ย. ๒๕๖๓

๒.๒ มาตรการลดภาระดอกเบี้ยจ่ายให้กับผู้ประกอบการ โดยสามารถหักรายจ่ายดอกเบี้ยได้ ๑.๕ เท่า สำหรับผู้ประกอบการที่ร่วมมาตรการสินเชื่อดอกเบี้ยต่ำ รวมถึงการปรับปรุงโครงสร้างหนี้ และจัดทำบัญชีเดียว ระหว่าง 1 เม.ย.-๓๑ ธ.ค. ๒๕๖๓

๒.๓ ส่งเสริมเสถียรภาพการจ้างงาน โดยให้สถานประกอบการนำรายจ่ายค่าจ้างลูกจ้างในธุรกิจ SME ที่เป็นผู้ประกันตนสามารถนำค่าใช้จ่ายหักลดหย่อนภาษีได้ ๓ เท่า

๒.๔ การเร่งคืนภาษีมูลค่าเพิ่มให้ผู้ประกอบการที่ดีภายในประเทศ โดยหากยื่นแบบผ่านระบบอินเตอร์เน็ตจะได้รับคืนภาษีภายใน ๑๕ วัน และหากยื่น ณ สรรพากร จะได้รับคืนภายใน ๔๕ วัน

๓. **มาตรการด้านตลาดทุน**

ประชาชนทั่วไปสามารถหักลดหย่อนค่าซื้อหน่วยลงทุนในกองทุนรวมเพื่อการออม (Super Savings Fund – SSF) ที่มีนโยบายการลงทุนในหลักทรัพย์ที่จดทะเบียนในตลาดหลักทรัพย์แห่งประเทศไทยไม่น้อยกว่าร้อยละ ๖๕ ของมูลค่าทรัพย์สินสุทธิได้ตามที่จ่ายจริงแต่ไม่เกิน ๒๐๐,๐๐๐ บาท โดยแยกจากวงเงินหักลดหย่อนค่าซื้อหน่วยลงทุนใน SSF กรณีปกติ และไม่อยู่ภายใต้เพดานวงเงินหักลดหย่อนรวมในกองทุนเพื่อการเกษียณทั้งหมด โดยต้องซื้อระหว่างวันที่ ๑ เม.ย.- ๓๐ มิ.ย. ๒๕๖๓ และถือหน่วยลงทุนไว้ไม่น้อยกว่า ๑๐ ปี ทั้งนี้ เงื่อนไขอื่น ๆ ให้เป็นไปตามประกาศอธิบดีกรมสรรพากร

๔. **มาตรการอื่น ๆ**

๔.๑ มาตรการบรรเทาภาระการจ่ายค่าน้ำค่าไฟแก่ รัฐวิสาหกิจ กระทรวงเจ้าสังกัดที่เกี่ยวข้องและหน่วยงานกำกับ โดยพิจารณาถึงแนวทางการลดและเลื่อนการชำระค่าน้ำและค่าไฟ หรือแนวทางที่เหมาะสม อาทิ คืนค่าประกันการใช้ไฟบางส่วนให้กับผู้ที่ได้รับผลกระทบจากการแพร่ระบาดของ COVID-19

๔.๒ มาตรการลดเงินสมทบเข้ากองทุนประกันสังคมของนายจ้างและลูกจ้าง เพื่อลดอัตราเงินสมทบเข้ากองทุนประกันสังคมของนายจ้างและผู้ประกันตนตามมาตรา ๓๓ แห่ง พ.ร.บ. กองทุนประกันสังคม พ.ศ. ๒๕๓๓ จากอัตราร้อยละ ๕ เป็นร้อยละ ๐.๑ ของค่าจ้าง เป็นระยะเวลา ๓ เดือน โดยเงินสมทบของรัฐบาลให้คงอัตราเดิมที่ร้อยละ ๒.๗๕ ของค่าจ้าง พร้อมทั้งปรับลดจำนวนเงินสมทบของผู้ประกันตนตามมาตรา ๓๙ และรัฐจ่ายเงินสมทบในจำนวนเท่าเดิม

๔.๓ มาตรการบรรเทาภาระค่าธรรมเนียม ค่าเช่า ค่าตอบแทนในการให้บริการของส่วนราชการและรัฐวิสาหกิจ ส่วนราชการและรัฐวิสาหกิจลด ชะลอหรือเลื่อนการเก็บค่าธรรมเนียม ค่าเช่าราชพัสดุ ค่าตอบแทนในการให้บริการ หรือค่าใช้จ่ายอื่นเพื่อบรรเทาภาระให้แก่ผู้ประกอบการที่ได้รับผลกระทบจากการแพร่ระบาดของ COVID-19

๔.๔ มาตรการเพิ่มประสิทธิภาพการใช้จ่ายเงินงบประมาณรายจ่ายประจำปีงบประมาณ พ.ศ. ๒๕๖๓ โดยลดระยะเวลาการรับฟังความคิดเห็นร่างขอบเขตงานหรือรายละเอียดคุณลักษณะเฉพาะ และระยะเวลาการเผยแพร่ประกาศและเอกสารซื้อหรือจ้าง สำหรับการจัดซื้อจัดจ้างและการบริหารพัสดุภาครัฐ เพื่อให้กระบวนการจัดซื้อจัดจ้างเกิดความรวดเร็วยิ่งขึ้น รวมถึงให้หน่วยงานเร่งดำเนินการเบิกจ่ายเงินงบประมาณรายจ่ายลงทุนปีเดียวที่เป็นการจัดหาพัสดุที่มีวงเงินต่อรายการไม่เกิน 2 ล้านบาท ให้แล้วเสร็จภายในเดือน พ.ค. ๒๕๖๓

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

กองสนเทศเศรษฐกิจ

กรมเศรษฐกิจระหว่างประเทศ

มีนาคม ๒๕๖๓